b'\n_START_ARTICLE_\nDu\xc5\xa1an Karpatsk\xc3\xbd\n_START_PARAGRAPH_\nDu\xc5\xa1an Karpatsk\xc3\xbd  (Trebi\xc5\xa1ov, Slova\xc4\x8dka, 28. velja\xc4\x8de 1935. \xe2\x88\x92 Prag, \xc4\x8ce\xc5\xa1ka, 31. sije\xc4\x8dnja 2017.), najistaknutiji \xc4\x8de\xc5\xa1ki kroatist, knji\xc5\xbeevni povjesni\xc4\x8dar i prevoditelj, dopisni \xc4\x8dlan Hrvatske akademije znanosti i umjetnosti.\n_START_SECTION_\n\xc5\xbdivotopis\n_START_PARAGRAPH_\nRodio se je u slova\xc4\x8dkom mjestu Trebi\xc5\xa1ovu. Diplomirao \xc4\x8de\xc5\xa1ki i hrvatski jezik i knji\xc5\xbeevnost na Karlovu sveu\xc4\x8dili\xc5\xa1tu u Pragu. Jo\xc5\xa1 kao student bio u neprekidnom kontaktu s hrvatskom knji\xc5\xbeevnom i kulturnom sredinom, s kojom je ostao do kraja \xc5\xbeivota._NEWLINE_Radio od po\xc4\x8detka 1960-ih. Prvo je bio je urednik u uglednim knji\xc5\xbeevnim mjese\xc4\x8dnicima. U drugoj polovici 1960-ih radio je u Zagrebu kao lektor \xc4\x8de\xc5\xa1kog jezika na Filozofskom fakultetu u Zagrebu, od 1966. do 1967. i od 1969. do 1970. godine. Politi\xc4\x8dki razlozi ranih 1970-ih (sje\xc4\x8da hrvatskog prolje\xc4\x87a, u\xc5\xa1utkivanje svega prohrvatskog i nezamjeranje svje\xc5\xbee okupiranog \xc4\x8cSSR-a politi\xc4\x8dkom partneru iz isto\xc4\x8dnog bloka Jugoslaviji) bili su razlozi zbog kojih mu je bilo zabranjeno objavljivanje. Blokada je trajala od 1972. do 1981. godine. Tijekom te blokade, 1978. zaposlio se u \xc4\x8ce\xc5\xa1koj, u Pragu, gdje je sve do do 1989. bio kao lektor hrvatskog jezika na Jezi\xc4\x8dnoj \xc5\xa1koli._NEWLINE_Bio je vrstan poznavatelj hrvatskoga jezika. \xc5\xa0to u zasebnim knjigama, \xc5\xa1to u antologijama, opus mu \xc4\x8dini oko 70 prijevoda hrvatskih pisaca. Prevedeni autori su Miroslav Krle\xc5\xbea, Marija Juri\xc4\x87 Zagorka, Ranko Marinkovi\xc4\x87, Ivan Aralica, Ivo Bre\xc5\xa1an, Slobodan Novak, Pavao Pavli\xc4\x8di\xc4\x87, Ivo Andri\xc4\x87. Gotovo cjelo\xc5\xbeivotni pothvat Du\xc5\xa1ana Karpatskog je izdavanje sabranih djela Miroslava Krle\xc5\xbee u sedam knjiga, dovr\xc5\xa1eno 2013. S timom prevoditelja Karpatsk\xc3\xbd je na \xc4\x8de\xc5\xa1ki preveo najva\xc5\xbenije Krle\xc5\xbeine romane, drame te pjesni\xc4\x8dka i memoarska djela. Od prevedenih djela isti\xc4\x8de se prijevod Ba\xc5\xa1\xc4\x87anske plo\xc4\x8de i Ma\xc5\xbeurani\xc4\x87eve Smrti Smail-age \xc4\x8cengi\xc4\x87a. Opus prevedenih pjesama obuhva\xc4\x87a prijevode pojedinih pjesama Antuna Gustava Mato\xc5\xa1a, Vladimira Vidri\xc4\x87a, Antuna Branka \xc5\xa0imi\xc4\x87a, Dobri\xc5\xa1e Cesari\xc4\x87a, Drage Ivani\xc5\xa1evi\xc4\x87a, Jure Ka\xc5\xa1telana, Vesne Parun,Josipa Pupa\xc4\x8di\xc4\x87a, Ivana Slamniga, Arsena Dedi\xc4\x87a, Jak\xc5\xa1e Fiamenga, Dragutina Domjani\xc4\x87a, Frana Galovi\xc4\x87a, Gustava Krkleca, Vjekoslava Majera, Nikole \xc5\xa0opa, Slavka Mihali\xc4\x87a, Milivoja Slavi\xc4\x8dka i drugih._NEWLINE_Anga\xc5\xbeirao se u \xc4\x8ce\xc5\xa1koj na \xc5\xa1irenju istine o stradanju Hrvatske i BiH u velikosrpskoj agresiji, u \xc5\xa1to je ulo\xc5\xbeio svoj trud i ugled kao intelektualac i humanist. Zbog toga je slovio kao neslu\xc5\xbebeni veleposlanik hrvatske kulture u \xc4\x8ce\xc5\xa1koj._NEWLINE_Du\xc5\xa1an Karpatsk\xc3\xbd je zaslu\xc5\xbean i za promociju \xc4\x8de\xc5\xa1ke kulture u Hrvatskoj svojim tekstovima o povijesti \xc4\x8de\xc5\xa1ke i slova\xc4\x8dke knji\xc5\xbeevnosti te posebno zna\xc4\x8dajnom Croaticom na \xc4\x8de\xc5\xa1kom jeziku, bibliografijom prijevoda hrvatskih pisaca na \xc4\x8de\xc5\xa1ki iz 1983. Karpatsk\xc3\xbd je 2003. u Zagrebu objavio Zlatnu knjigu \xc4\x8de\xc5\xa1kog pjesni\xc5\xa1tva, a hrvatsku kulturu trajno je zadu\xc5\xbeio 2007. \xc4\x8de\xc5\xa1kom antologijom hrvatskog pjesni\xc5\xa1tva Kor\xc3\xa1b koralov\xc3\xbd (Korablja od koralja). Zaslu\xc5\xbean je za hrvatsku kulturu i svojim otkri\xc4\x87ima \xc4\x8de\xc5\xa1ki pisanih knji\xc5\xbeevnih tekstova Stjepana Radi\xc4\x87a, objavljenih 1985. u hrvatskom prijevodu u knjizi Pra\xc5\xa1ki zapisi, a prona\xc5\xa1ao je i sedmojezi\xc4\x8dni rje\xc4\x8dnik \xc4\x8de\xc5\xa1koga benediktinca Petra Lodereckera iz 1605. koji se temelji na poznatom petojezi\xc4\x8dnom rje\xc4\x8dniku Fausta Vran\xc4\x8di\xc4\x87a iz 1595. godine._NEWLINE_Du\xc5\xa1an Karpatsk\xc3\xbd je osmislio i veliku izlo\xc5\xbebu 500 godina hrvatske knji\xc5\xbeevnosti u \xc4\x8ce\xc5\xa1koj prire\xc4\x91enu 2000. u Nacionalnoj i sveu\xc4\x8dili\xc5\xa1noj knji\xc5\xbenici u Zagrebu te izlo\xc5\xbebe Pola tisu\xc4\x87lje\xc4\x87a \xc4\x8de\xc5\xa1ko-hrvatskih knji\xc5\xbeevnih odnosa odr\xc5\xbeane 2002. u pra\xc5\xa1koj Nacionalnoj knji\xc5\xbenici. _NEWLINE_Objavio antologijsku zbirku hrvatskih pjesama o moru M\xc3\xa1 du\xc5\xa1e je mo\xc5\x99e. Poezie charv\xc3\xa1tsk\xc3\xa9ho Jadranu (Du\xc5\xa1a mi je more, 2001.). Napisao je 2002. dvojezi\xc4\x8dni leksikografski pregled osoba zaslu\xc5\xbenih za odr\xc5\xbeavanje \xc4\x8de\xc5\xa1ko-hrvatskih kulturnih kontakata Mali hrvatsko\xe2\x80\x93\xc4\x8de\xc5\xa1ki biografski leksikon. Djelo je va\xc5\xbeno za prou\xc4\x8davanje hrvatsko-\xc4\x8de\xc5\xa1kih veza.'